***Vedtægter for Nyreforeningen Vestjylland***

**Navn**

**§1**

Kredsens navn er Nyreforeningen Vestjylland.

Dens hjemsted er formandens adresse.

**Medlemskab**

**§2**

Kredsen er en del af Landsforeningen Nyreforeningen. Medlemskab i kredsen er samtidig medlemskab af landsforeningen.

Kredsen består af de medlemmer af Nyreforeningen, som er bosiddende i Nyreforeningen Vestjyllands område, samt de medlemmer af landsforeningen, som ønsker det.

Formål

§3

Kredsens formål er – enslydende med landsforeningen – at varetage nyresyges, organdonorers og pårørendes interesser.

Kredsens varetager foreningens lokale arbejde, herunder samarbejde med hospitaler beliggende i kredsens geografiske område.

Generalforsamling

§4

Den højeste myndighed I Nyreforeningen Vestjylland er kredsens generalforsamling.

Der afholdes ordinær generalforsamling hvert år senest 15. februar.

Indkaldelse til generalforsamling skal ske senest 14 dage før afholdelse ved enten elektroniske medier eller skriftlig meddelelse til hver enkelt medlem/husstand.

Dagsordenen skal indeholde følgende punkter:

1. Valg af dirigent, referent og stemmetællere
2. Fremlæggelse af bestyrelsens beretning til godkendelse
3. Fremlæggelse af revideret regnskab til godkendelse samt fremlæggelse af budget for det kommende år.
4. Fastsættelse af årets bidrag til landsforeningen/forskningsfonden
5. Indkomne forslag.
6. Kredsens fremtidige virke.
7. Valg

* Valg af formand for 2 år (lige år)
* Valg af 5 – 7 bestyrelsesmedlemmer for 2 år (halvdelen i lige år og halvdelen i ulige år)
* Valg af 1- 2 bestyrelsessuppleanter for 1 år.

1. Eventuelt.

Afstemning

§5

Personlige medlemmer har stemmeret og kan modtage valg.

Formanden skal være bosat i området for den region, som kredsen er en del af.

Afstemninger foregår ved håndsoprækning. Enhver stemmeberettiget kan forlange skriftlig afstemning. Der kan ikke stemmes ved fuldmagt.

Beslutninger træffes ved simpelt stemmeflertal. Ved stemmelighed er formandens stemme afgørende.

Ekstraordinær generalforsamling

§6

Ekstraordinær generalforsamling afholdes hvis et flertal i bestyrelsen ønsker det, eller der foreligger en skriftlig begæring herom fra 25 af kredsens medlemmer.

Begæring om afholdelse af ekstraordinær generalforsamling skal indeholde angivelse af motiveret dagsorden.

Den ekstraordinære generalforsamling skal indkaldes med almindeligt varsel senest 14 dage efter at begæringen er fremsat.

Bestyrelsen

§7

Bestyrelsen konstituerer sig af sin midte med næstformand, kasserer, sekretær, 2 medlemmer af regionaludvalget og 1 medlem og en suppleant til Nyreforeningens hovedbestyrelse. I tilfælde af formandens permanente forfald, konstituerer bestyrelsen sig selv med ny formand indtil næste ordinære generalforsamling.

De nærmere regler for bestyrelsens arbejde fastsættes i bestyrelsens forretningsorden.

Bestyrelsen fastsætter regler for godtgørelse for udgifter til bestyrelsesmedlemmer/andre medlemmer afholdt i forbindelse med varetagelse af hvervet som bestyrelsesmedlem eller i forbindelse med andre opgaver, som udføres for kredsen.

Tegningsret og regnskab

§8

Kredsen tegnes af formanden og et bestyrelsesmedlem i forening.

Kredsen kan ikke forpligte landsforeningen økonomisk.

Kredsens dispositioner over fast ejendom skal godkendes af landsforeningens forretningsudvalg.

Regnskabsåret er kalenderåret.

Det reviderede og godkendte regnskab skal være landsforeningens sekretariat i hænde senest 20. februar.

Kredsen kan modtage bidrag af enhver art, herunder offentlige tilskud.

Vedtægtsændringer

§9

Ændringer i denne vedtægt kan kun ske på en ordinær generalforsamling. Mindst 60% af de afgivne stemmer skal være for ændringerne.

Landsforeningen vedtægter gælder for kredsens aktiviteter, og kredsens vedtægter skal være i overensstemmelse med landsforeningens vedtægter.

De senest godkendte vedtægter skal være at læse på landsforeningens hjemmeside.

***Godkendt på generalforsamlingen i Kreds Vestjylland 2. februar 2020.***